Diari Oficial de la Generalitat Valenciana


Sumari del DOGV 9737, del 01-12-2023 (2023/11773)

RESOLUCIÓ de 28 de setembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta solar fotovoltaica Duquesa Solar 29,99 MWp i la seua infraestructura d'evacuació, en els termes municipals de l'Alcora i Onda. Expedient: (3029897) 031/2023/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9737

Data del DOGV
:   01-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11321


Data del document
:   28-09-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Correcció d'errades

 Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 28 de setembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta solar fotovoltaica Duquesa Solar 29,99 MWp i la seua infraestructura d'evacuació, en els termes municipals de l'Alcora i Onda. Expedient: (3029897) 031/2023/AIA. [2023/11421]  
  
«Declaració d'impacte ambiental  
Expedient: (3029897) 031/2023/AIA.  
Títol: planta solar fotovoltaica Duquesa Solar 29,99 MWp i la seua infraestructura d'evacuació.  
Promotor: Sonnedix España Solar Energy, SL.  
Òrgan substantiu: Servei Territorial d'Indústria, Energia i Mines de Castelló.  
Ref. òrgan substantiu: ATALFE/2020/131.  
Localització: TM de l'Alcora i Onda (Castelló).  
Antecedents i descripció del projecte  
L'empresa Sonnedix España Solar Energy, SL, promou la instal·lació solar fotovoltaica PS FV Duquesa Solar de 29,99 MWp i la seua infraestructura d'evacuació. La instal·lació fotovoltaica Duquesa Solar es dissenya amb ocupació de les parcel·les 76, 77, 78, 79, 80, 82, 83, 84, 85, 86, 88, 89, 90, 91, 92, 93, 94, 95, 106, 107, 108, 109, 123, 124, 129, 141, 143 i 146 del polígon 1, les parcel·les 1, 2, 3, 4, 5, 6, 7, 15, 16, 17, 19, 21, 22, 23, 24, 37, 38, 39, 40, 41, 42, 133 i 134 del polígon 2 del TM d'Onda, les parcel·les 114, 138, 139, 142 i 143 del polígon 34, i les parcel·les 154, 155, 156, 157, 159, 160 i 161 del polígon 35 del TM de l'Alcora.  
Comprén una superfície real aproximada de 53,56 ha (segons projecte inicial), amb una àrea total vinculada a les parcel·les de 61,61 ha, el clos perimetral de les quals serà de 10.064 m en total. Es preveu l'execució de la línia d'evacuació aèria de 38,70 m (que tindrà un suport denominat 10065N, el qual se situarà en el lloc del suport núm. 10239 existent que serà substituït), fins a la subestació elevadora 132/30 kV i la subestació de tall STM Sanchils de nova construcció, telecomandada per l'empresa distribuïdora (Iberdrola en aquest cas), i aquestes últimes quedaran fora de l'abast d'aquest expedient. La subestació connectarà amb la xarxa de distribució mitjançant la línia aèria de 132 kV ja existent en la parcel·la (LAT 132 kV ST Corral del Cuervo - ST Vallat, propietat d'Iberdrola Distribución). D'altra banda, per a alimentar els serveis auxiliars de la subestació de maniobra es projecta, per requeriment d'Iberdrola al promotor, una línia subterrània amb una longitud de 1.491,78 metres incloent 5 metres de cable des de l'interior de les cel·les de 20 kV situades en la SET Sanchils, i 5 metres de pujada de cable fins al suport núm. 987124 ja existent de la línia 20 kV.  
Els panells es connecten en sèrie i s'agrupen en inversors d'strings per al seu posterior augment de tensió en el seu centre de transformació 30/0,8 kV corresponent. Es realitza el disseny d'una instal·lació solar fotovoltaica de la potència indicada. Els mòduls solars seran de tipus silici, monocristalins i bifacials, i s'instal·laran sobre una estructura que anirà clavada en el terreny, amb seguidor solar a un eix (rotació 60°/-60°) i respectant una orientació perfecta nord-sud, augmentant així el seu rendiment en comparació amb sistemes estàtics.  
L'accés a la planta es realitzarà des de la CV-188, de Ribesalbes a l'Alcora, mitjançant camins ja existents. No serà necessària la creació de vials nous, i és possible que calga una adequació dels vials existents per a facilitar el pas de la maquinària de construcció.  
Per a l'execució del projecte es preveu una preparació i neteja prèvia del terreny mitjançant rebuig i desbrossament de les àrees on se situen els panells i desmunt de la zona d'instal·lacions i transformadors, obertura de rases per al cablejat, creació de vials interiors projectats en la planta, amb un ample mínim de 4 m, així com el desenvolupament d'una xarxa de drenatge d'aquests i perimetral a la instal·lació amb la finalitat de canalitzar l'aigua minimitzant el seu impacte. Així mateix, s'instal·larà el clos perimetral i s'executarà la construcció d'un edifici de control i manteniment.  
Finalitzada la vida útil de la planta fotovoltaica, es procedirà a desmantellar-la i a restaurar el terreny, evitant en la mesura del possible el moviment de terres i retirant qualsevol estructura, fonamentació o un altre element permanent.  
Tramitació administrativa  
Consta com a antecedent l'expedient 76/2022/AIA per al qual, amb data 19 de setembre de 2022, aquest òrgan ambiental va remetre informe de determinació d'afeccions ambientals (IDAA) a l'STIEM de Castelló i al seu promotor, i va concloure que aquest projecte hauria de ser sotmés a avaluació d'impacte ambiental, atés que sobre la base de l'informe emés per l'òrgan competent en matèria de Medi Natural no era possible descartar que el projecte poguera comportar efectes adversos significatius sobre el medi ambient.  
En data 24 de gener de 2023, el Servei Territorial d'Indústria, Energia i Mines de Castelló va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte ATALFE/2020/131. Aquesta s'acompanya d'enllaç electrònic a carpeta compartida, amb els següents documents, entre altres:  
- Sol·licitud d'inici del titular per a l'avaluació d'impacte ambiental.  
- Sol·licitud de l'òrgan substantiu (STIEM de Castelló) d'impacte ambiental.  
- Projecte tècnic de la planta solar fotovoltaica i pla de desmantellament.  
- Publicació del Diari Oficial de la Generalitat Valenciana (DOGV) relativa a la informació pública de la sol·licitud d'autorització administrativa i autorització de construcció, de data 5 de gener de 2022.  
  
- Nou anunci de publicació en el DOGV amb data de 25.11.22, per al tràmit d'informació pública, a conseqüència de canvis en la infraestructura d'evacuació (addició d'una línia elèctrica addicional).  
  
- Estudi d'impacte ambiental (EIA).  
- Documentació complementària (informes sol·licitats de les AAPP, al·legacions rebudes en fase d'informació pública, etc.).  
Vista la documentació facilitada, durant el segon període d'exposició pública s'ha presentat una al·legació per part de l'ST de Medi Ambient de Castelló, la qual conclou de la següent manera:  
«1. L'expropiació en vies pecuàries no és procedent, d'acord amb l'article 3 de la Llei 3/2014, d'11 de juliol, de la Generalitat, de vies pecuàries de la Comunitat Valenciana, on s'estableix que són béns de domini públic de la Generalitat, en conseqüència, inalienables, imprescriptibles i inembargables.  
2. Les actuacions emmarcades en aquest projecte suposen una ocupació del subsol del domini públic; per tant, després de l'autorització de l'activitat per part de l'òrgan substantiu caldrà tramitar la corresponent autorització mitjançant una concessió demanial per a l'ocupació del subsol, d'acord amb l'article 34 de la Llei 3/2014 de vies pecuàries.  
  
3. Es respectarà la servitud de pas de la via pecuària Canyada Reial d'Extremadura, amb una amplària legal de 37,5 metres, d'acord amb la Llei 3/2014, d'11 de juliol, de la Generalitat, de vies pecuàries de la Comunitat Valenciana».  
Així mateix, de la carpeta compartida facilitada per l'òrgan substantiu s'han pogut consultar els següents informes sol·licitats:  
- Informe de compatibilitat urbanística de l'Ajuntament d'Onda, de data 24.01.2022, elaborat per l'enginyer municipal, en què indica que no existeix inconvenient a accedir a la sol·licitud realitzada per Duquesa Solar per a instal·lar una planta fotovoltaica en les parcel·les d'aqueix terme municipal. Així mateix, des de l'Àrea d'Ordenació del Territori i Habitatge del mateix ajuntament, de data de signatura 08.07.2022, s'elabora certificat per l'enginyer de camins municipal, en què valora en sentit favorable la instal·lació prevista. Amb data 16.08.22, el promotor remet ofici de resposta on manifesta la recepció dels documents esmentats.  
- Informe d'I-DE Redes Eléctricas Inteligentes, SAU, de data 31.01.22, en què dona la seua conformitat per a la tramitació de l'autorització administrativa i aprovació del projecte d'execució de la instal·lació elèctrica per a l'esmentada planta fotovoltaica sempre que es respecten les distàncies i servituds establides en la reglamentació sectorial vigent sobre aquest tema, una vegada que ha sigut comprovada l'existència d'una línia aèria d'alta tensió que discorre sobre els terrenys afectats pel projecte de la instal·lació solar.  
- Informe de compatibilitat urbanística de l'Ajuntament de l'Alcora, amb data de signatura d'11.02.2022, elaborat per l'enginyer industrial municipal, en què indica el caràcter favorable respecte al projecte avaluat, sempre que es complisquen els condicionants exposats en el mateix informe. Amb data 21.02.22, el promotor remet ofici de resposta on manifesta la seua conformitat al compliment dels condicionants.  
  
- Informe de la Confederació Hidrogràfica del Xúquer (CHX), de data 25.05.2022, el qual conclou favorablement, indicant, entre altres consideracions a tindre en compte, que una vegada obtinguts els informes preceptius previs i abans de l'execució de les obres, en cas que l'actuació es localitzara en un llit públic o en la seua zona de policia (100 m de distància del marge més pròxim), cosa s'ha de comprovar amb un reconeixement in situ dels terrenys afectats, és preceptiu obtindre prèviament l'autorització de la Confederació Hidrogràfica del Xúquer. Amb data 15.06.22, el promotor remet ofici de resposta en què manifesta la seua conformitat al compliment dels condicionants.  
  
- Informe del Servei de Gestió Territorial, amb data de signatura 02.08.22, compatible però condicionat a no ocupar sòl no urbanitzable protegit i a justificar l'ocupació de sòl estratègic 1, pel que respecta a la recàrrega d'aqüífers, d'acord amb les consideracions esmentades, mentre que la infraestructura d'evacuació es considera compatible, atenent les determinacions d'aplicació i les cartografies oficials. Així mateix, indica que la justificació dels aspectes determinats en aqueix informe serà objecte de l'emissió d'un nou informe.  
  
Amb data 19.09.22, el promotor remet contestació al Servei de Gestió Territorial per mediació de l'òrgan substantiu, en la qual tracta de justificar que l'actuació no situarà panells en sòl no urbanitzable protegit, que el sistema de fixació de panells fotovoltaics no implica en cap cas augment de la perillositat d'inundació, i que la planta solar no tindrà efectes negatius sobre la permeabilitat i recàrrega d'aqüífers ni provocarà augment en el risc i perillositat d'inundació.  
  
Amb data 20.10.22, el Servei de Gestió Territorial emet contestació a les al·legacions formulades pel promotor, i conclou textualment de la següent manera:  
«(…) el Servei de Gestió Territorial, d'acord amb les consideracions i conclusions emeses en l'informe de les incidències sobre l'ordenació del territori emés amb data 2 d'agost de 2022, considera que la planta solar es considera incompatible, en ocupar sòl estratègic 1 respecte a la recàrrega d'aqüífers sense quedar justificat de manera fefaent, conforme a les determinacions normatives del Pla d'acció territorial de caràcter sectorial sobre prevenció del risc d'inundació en la Comunitat Valenciana i la resta de normativa d'aplicació tinguda en compte en l'elaboració de l'informe».  
Amb data de 02.12.2022, s'emet un nou informe favorable pel Servei de Gestió Territorial, només respecte a la línia subterrània de mitjana tensió entre la LAMT 4107-01 20kV LA-100 i l'STM Sanchils, la qual es considera compatible conforme a les determinacions normatives del PATRICOVA.  
- Informe previ de la DT de Castelló de Cultura i Esport de data 04.10.22, on indica que per a poder emetre l'informe patrimonial serà necessari un projecte de prospecció arqueològica de la zona d'actuació, i la presentació dels resultats d'una memòria científica per a poder determinar les cauteles arqueològiques a desenvolupar prèviament o durant l'execució del projecte.  
- Informe de la DT d'Agricultura de Castelló, de data de signatura 07.11.2022, que indique des del punt de vista agrari que serà desfavorable, mentre no es resolguen les següents qüestions:  
«1. Justificació explícita de les accions previstes per al manteniment de l'activitat agrària del sòl (conservació de l'horitzó, de l'estructura, del contingut de nutrients i de l'activitat biòtica del sòl).  
  
2. Justificació de les mesures adequades per a no alterar el funcionament dels sistemes de drenatge ni la direcció i capacitat de l'evacuació natural de les aigües d'escolament de les parcel·les afectades.  
3. Documentació que acredite el manteniment de suficient activitat agrícola de regadiu en les parcel·les corresponents per a justificar el manteniment dels drets de reg.  
4. Serà necessari aportar un estudi específic que incloga:  
a) Iniciatives que promoguen la compatibilitat de la instal·lació amb l'ús agrari, mitjançant canvi de cultiu en les parcel·les, ús de pasturatge en determinades èpoques.  
b) Un programa de prevenció i control perquè la superfície ocupada per la instal·lació no siga refugi per a animals i plagues potencialment nocives per a les explotacions agràries existents.  
c) Utilització de vies d'accés, preferentment existents, i limitació d'obertura de noves, així com la compatibilització per a pas de vehicles agrícoles i ramaders.  
5. Serà necessari aportar les solucions tècniques que permeten assegurar el manteniment de les característiques pròpies de les parcel·les cultivades com a tallafocs i com a regenerador posterior de la biodiversitat en cas d'incendi».  
- El promotor envia informe agronòmic (amb data de signatura 09.02.23) en resposta a l'informe desfavorable des del punt de vista agrari, emés per la DT d'Agricultura de Castelló, amb data de signatura 07.11.2022.  
- Informe favorable d'Infraestructura Verda i Paisatge, amb data de signatura 13.12.2022, amb requeriments a complir, el qual conclou textualment de la següent manera:  
«A la vista de tot l'exposat, s'emet informe favorable en matèria d'infraestructura verda i paisatge per a la planta solar fotovoltaica Duquesa Solar en la ubicació proposada, condicionat al compliment dels requeriments exposats en aquest informe, a saber:  
- Modificació de l'ordenació proposada, desocupant-se la part de la parcel·la cadastral 114 del pol. 5 de l'Alcora que dista menys de 500 m del BRL Mas de Sant Gils i la totalitat de les parcel·les cadastrals núm. 138 del pol. 34 i núm. 157, 159, 160 i 161 del pol. 35 de l'Alcora; núm. 78, 83, 84, 85, 86, 92, 107, 108 i 123 del pol. 1 i núm. 1, 3, 6, 7, 16, 22, 37, 38, 40, 41 i 42 del pol. 2 d'Onda, per a manteniment de la integritat de la seua vegetació forestal.  
- Incorporació de totes les mesures d'integració paisatgística (MIP) establides al llarg d'aquest informe, dels informes anteriors d'aquest servei i tots els documents aportats pel peticionari.  
  
- Inclusió en l'EIP d'un programa d'implementació de totes les mesures d'integració paisatgística, en els termes referits.  
- Aportació dels resultats del pla de participació pública a realitzar, i la seua consideració per a la valoració del paisatge.  
- Aportació d'un pla de desmantellament de la instal·lació i restauració del terreny i entorn amb un pressupost detallat i justificat amb mesuraments concordes amb les actuacions reals a executar i costos reals de mercat, incloent-hi la retirada de la línia d'evacuació i de la subestació de maniobra i la restauració del sòl agrícola en tots els terrenys ocupats per totes les instal·lacions.  
En relació a l'últim condicionat, i en aplicació de l'apartat 1.e de l'article 30 del Decret llei 14/2020, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, l'òrgan territorial competent en matèria d'energia aprovarà, si escau, el pla de desmantellament de la instal·lació i de restauració del terreny i entorn afectat, incorporant a l'aprovació les condicions recollides en l'informe de l'òrgan competent en ordenació del territori i paisatge».  
S'ha d'assenyalar que la parcel·la 114, polígon 5 del TM de l'Alcora no forma part del projecte.  
- Nou informe favorable del Servei d'Infraestructura Verda i Paisatge, amb data d'entrada en aquest òrgan ambiental des de l'STIEM de Castelló, 27.01.2023, que conclou amb l'emissió d'un informe favorable de la línia subterrània de mitjana tensió de 20 kV.  
- Amb data de signatura 10.06.2022, informe de la Direcció General de Medi Natural i Avaluació Ambiental (Ref.: C-5/2022), el qual indica diversos condicionants a complir: que hauran d'excloure's del projecte determinades parcel·les que afecten terrenys forestals, situades en l'àmbit del PORN del PN de la Serra d'Espadà, i podran tindre conseqüències a causa de l'eliminació de la vegetació i l'erosió del sòl. Així mateix, s'indica que, si fora el cas, s'adoptaran les mesures de seguretat i prevenció d'incendis forestals durant els treballs; es respectarà l'ample (37,5 m) de la via pecuària existent (Canyada Reial d'Extremadura); el clos serà permeable i respectuós amb la fauna. Com l'actuació es troba en l'àrea d'influència antròpica (AIA) dins dels límits del PORN del PN de la Serra d'Espadà, s'haurà de respectar la normativa corresponent i respectar els murs interns destinats a la infraestructura agrícola; s'insta el promotor a soterrar els cables de la línia d'evacuació de la planta solar a l'interior de la parcel·la; els centres de seccionament i mesurament o la subestació elèctrica hauran de canviar la seua ubicació si afecten terreny forestal; es compliran les prescripcions tècniques i mesures de prevenció de l'RD 1432/2008, de 29 d'agost, per a la projecció de l'avifauna contra la col·lisió i l'electrocució en línies elèctriques d'alta tensió. En el mateix informe s'afigen una sèrie de determinacions per a completar l'estudi d'impacte ambiental (EIA).  
  
Posteriorment, amb data no indicada, el promotor elabora resposta a l'informe anteriorment esmentat, emés per la DG de Medi Natural i Avaluació Ambiental (DGMN) amb data de signatura 10.06.22, a fi d'esmenar els requisits exposats en aquest, i indica, entre altres observacions, que el conjunt ofereix un valor forestal residual i d'escassa rellevància i entitat, i que no són elements de susceptible protecció ateses les seues característiques. Així mateix, el promotor indica que, al seu parer, la imposició d'excloure algunes parcel·les suposa una greu extralimitació de les competències per part de les persones que han signat l'informe. Indica que no es preveu l'erosió de sòls i respecte a l'EIA, recalca que sí s'han tingut en compte els efectes de l'escolament de plaques sobre el sòl, on es fa una exhaustiva justificació de la no creació d'escolaments, i d'altra banda, l'assegurament en la recàrrega d'aqüífers.  
  
Amb data de signatura 15.12.2022, l'STIEM de Castelló remet a la DGMN sol·licitud de conformitat o oposició, si és el cas, perquè formule les objeccions que estime procedents respecte de l'informe de resposta elaborat pel promotor.  
Amb data 18 de maig de 2023, aquest òrgan ambiental, després d'haver tingut coneixement del contingut de l'últim informe de la DGMN, remet requeriment a aqueix organisme, i sol·licita còpia de la instrucció interna d'aqueixa DGMN, en la qual es basa la conclusió de l'informe esmentat, i d'altra banda, sol·licita aclariment més detallat i delimitat respecte del canvi d'ubicació de la subestació elèctrica que s'indica com a condicionant, la qual no resulta concordant amb la conclusió favorable de l'informe. Posteriorment, amb data 29 de maig de 2023, la DGMN remet escrit de resposta a aquest òrgan ambiental, on indica que els criteris aplicats per a l'exclusió d'algunes parcel·les de la instal·lació fotovoltaica, així com el canvi d'ubicació de la subestació elèctrica, es reflecteixen en una instrucció de la mateixa DG, que ara mateix no és efectiva; no obstant això, els criteris aplicats per aqueixa DG a aqueixes sol·licituds continuen sent vàlids i són els que s'han indicat en l'informe de la PS Duquesa Solar, per a l'exclusió de les parcel·les. Així mateix, s'indica que la subestació es proposa sobre terrenys amb masses forestals arbòries consolidades, per això, se li indica al promotor que canvie d'ubicació aquesta, i que la seua ubicació alternativa serà qüestió del promotor, atés que en la zona existeixen parcel·les de menor valor ambiental.  
Amb data 26.06.23, es rep en aquest òrgan ambiental, des de l'ST d'Indústria, Energia i Mines de Castelló, documentació complementària a l'expedient, a més d'informes de diversos organismes i escrits de resposta del promotor a aqueixos informes. Entre els informes, es troben l'últim i definitiu del Servei de Gestió del Territori, de la DGMN, del Servei d'Infraestructura Verda i Paisatge, i de la DG de Cultura i Patrimoni, els quals s'exposen a continuació:  
- Informe del Servei de Gestió Territorial, amb data de signatura 02.03.2023, el qual conclou de la següent manera:  
«Per tot l'anteriorment exposat, el Servei de Gestió Territorial, d'acord amb les consideracions i conclusions emeses en l'informe d'incidències sobre l'ordenació del territori emés amb data 2 d'agost de 2022, i posterior informe amb data 20 de novembre de 2022, considera que la planta solar es considera viable condicionada a la implantació de les mesures correctores esmentades, conforme a les determinacions normatives del Pla d'acció territorial de caràcter sectorial sobre prevenció del risc d'inundació en la Comunitat Valenciana i a la resta de normativa d'aplicació tinguda en compte en l'elaboració de l'informe.»  
  
- Informe favorable de la Direcció General de Medi Natural i Avaluació Ambiental, de data de signatura de 04.05.2023, el qual conclou favorablement, però amb diversos condicionants a complir, entre els quals cal destacar l'exclusió d'una sèrie de parcel·les del projecte, i proposa el canvi d'ubicació de la subestació elèctrica a un altre lloc on no es destruïsca cobertura arbòria. Estableix, així mateix, mesures encaminades a evitar l'erosió del terreny en les diferents fases del projecte.  
  
- Informe del Servei d'Infraestructura Verda i Paisatge, amb data de signatura 02.05.2023, en què indica que no és procedent emetre nou informe, i es reitera en el compliment dels requeriments exposats en l'informe favorable de data 13.12.2022.  
- Informe favorable de la Direcció General de Cultura i Patrimoni, de data de signatura de 20.06.2023, de caràcter favorable, i que conclou de la següent manera:  
«No existeix afecció al patrimoni cultural en algunes de les seues manifestacions per la qual cosa, vistos els preceptes indicats i de conformitat amb els informes dels serveis tècnics, s'emet informe favorable, als efectes patrimonials contemplats en l'art. 11 de la Llei 4/1998, d'11 de juny, del patrimoni cultural valencià, del Projecte d'instal·lació de planta solar fotovoltaica Duquesa i línia d'evacuació, en els termes municipals d'Onda i l'Alcora. A nivell patrimonial la construcció d'aquesta planta solar no afectarà cap BIC o bé de rellevància local, sempre que es complisquen les mesures correctores descrites que, respecte al patrimoni arqueològic, etnològic i paleontològic, pogueren veure's afectades».  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constitueix una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir en Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada en la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
En l'estudi d'impacte ambiental s'analitzen diferents alternatives quant a la ubicació de la planta. Per a l'elecció de l'alternativa final, s'han tingut en compte criteris diversos en sòl no urbanitzable, com la no afecció a recursos paisatgístics de primer ordre, a la infraestructura verda, a cap espai protegit, a llits, a corredors territorials, a més de no ser necessari obrir nous camins per a accedir a la planta.  
  
La planta solar fotovoltaica Duquesa Solar es desenvolupa principalment en camps agrícoles de secà (ametlers i oliveres) i algunes parcel·les de cultiu de cítrics en estat d'abandó, i el sòl classificat és com a no urbanitzable comú.  
El punt d'accés i connexió a la xarxa de distribució es troba dins de la finca destinada a la instal·lació. L'avantatge principal és la inexistència d'infraestructura d'evacuació aliena a la planta solar fotovoltaica, i basta per a la seua evacuació una subestació elevadora i de maniobra.  
  
Las parcel·les a ocupar compleixen els criteris d'implantació contemplats en el Decret llei 14/2020, de 7 d'agost de 2020, i estan puntualment afectades, en la part nord de l'actuació, per una zona catalogada amb el risc d'inundació geomorfològic; han obtingut informe referent al Servei de Gestió Territorial, la conclusió del qual ja ha sigut exposat anteriorment.  
La zona presenta vulnerabilitat baixa a la contaminació d'aqüífers i es troba en una àrea de permeabilitat baixa, classificada com a àrea estratègica 1 i 2, segons zones de la central solar, i conforme a la informació definida pel visor de la IDEV per a la recàrrega d'aqüífers. Els mòduls solars presentaran buits entre si, de manera que no es generen vies preferents d'aigua i no descarreguen en el mateix punt del terreny, més encara si es té en compte el seguiment solar dels panells a instal·lar. L'ombra provocada per les plaques reduirà l'evapotranspiració i en facilitarà la recàrrega. La qualitat de les aigües de recàrrega es veurà afavorida per no utilitzar-se productes fitosanitaris, i es reduirà l'aportació de nitrats. L'orografia de la zona amb escàs pendent afavoreix la infiltració. La disposició de plaques i pals de fonamentació no fan preveure la formació de vies de desguàs preferent per a l'escolament que suposen modificació de les condicions actuals.  
S'inclou en l'estudi d'impacte ambiental (EsIA) un estudi d'anàlisi de vulnerabilitat en el qual es conclou que la instal·lació dona com a resultat un risc baix en vulnerabilitat, en relació als riscos avaluats (inundacions, incendis forestals, sismes, forts vents, etc.), el qual es veurà més reduït amb les mesures correctores i preventives projectades. No s'identifiquen efectes ambientals significatius derivats de la vulnerabilitat del projecte davant riscos d'accidents greus o de catàstrofes naturals.  
El sòl present en la zona és de capacitat agrològica moderada, i es troba en una zona de relleu ondulat sense pendents pronunciats. Els terrenys a ocupar presenten ús agrícola, ocupats principalment per fruiters cítrics i pasturatge. Algunes parcel·les presenten estat d'abandó; la vegetació natural que ha colonitzat aquesta zona consta d'algunes formacions de matoll baix alternades amb formacions arbòries. No es preveu cap afecció a vegetació protegida en l'àmbit del projecte.  
  
Els terrenys en els quals es desenvolupen el parc solar i la seua línia d'evacuació es localitzen fora de l'àmbit d'espais naturals protegits i de la Xarxa Natura 2000. L'actuació es troba dins dels límits del PORN de la Serra d'Espadà (Decret 218 /1997, de 30 de juliol, del Govern Valencià, pel qual s'aprova el Pla d'ordenació dels recursos naturals de la Serra d'Espadà), en una àrea d'influència antròpica (AIA), per  
la qual cosa la zona queda exceptuada de la prohibició de la tala i arrancada o desarrelament de cultius llenyosos (art. 14 PORN). D'acord amb la cartografia del PATFOR, algunes de les parcel·les a ocupar es troben catalogades com a sòl forestal. Conforme a l'annex IX del Decret 91/2023, de 22 de juny, tant els projectes promoguts per les administracions públiques com els promoguts pels particulars, l'àmbit d'actuació dels quals siga coincident totalment o parcialment amb terrenys forestals, amb els confrontants o amb una proximitat menor a 500 metres d'aquells, hauran d'incloure dins dels seus plecs de condicions tècniques el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
La localització de les infraestructures de producció (mòduls solars) es proposa sobre parcel·les agrícoles i forestals (terreny forestal PATFOR). L'informe favorable d'SGMNEA està condicionat a l'exclusió de les parcel·les catalogades com a sòl forestal segons el PATFOR. Per tal de millorar la integració paisatgística, es proposa, així mateix, per l'SIVP disminuir l'afecció sobre el terreny forestal associada a la planta. L'ocupació total de terreny prevista en el projecte original era de 53,56 ha; s'estableix una reducció d'ocupació de terreny per plaques solars de 20,95 ha de terreny forestal, la qual cosa suposa disminuir l'ocupació en una magnitud de l'ordre del 40 %.  
La parcel·la afectada per la subestació (parcel·la 78 polígon 1 del TM Onda) es correspon amb una parcel·la agrícola abandonada en la qual es localitzen antigues garroferes, colonitzada per espècies forestals de caràcter arbori com el pi blanc i arbustives com el llentiscle, el bruc, la coscolla, l'arç o el ginebre, entre altres, que constitueixen una massa forestal d'elevada densitat encara que en una superfície inferior a una hectàrea. La parcel·la indicada no està catalogada com a sòl forestal PATFOR i no consta la presència d'hàbitats d'interés o d'espècies protegides o vulnerables. Si bé l'SGMNEA proposa, sobre la base de criteris interns, un canvi en la localització de la subestació (equipament que ocuparà de l'ordre de 2.000 m²), no es preveu afecció crítica sobre elements d'especial protecció o especialment vulnerables; atesa la proximitat de la subestació projectada a la xarxa de distribució (38,70 m de línia d'evacuació aproximadament), i atés que el suposat canvi en la localització de la subestació generaria una major afecció sobre altres elements (derivant en l'execució d'una línia elèctrica d'evacuació de major envergadura amb la seua corresponent servitud sota la línia aèria i constituint un projecte diferent), es considera en el seu conjunt una afecció menys significativa la generada per la solució proposada, resultant la seua localització acceptable.  
  
Segons l'EsIA, els estudis d'avifauna presentats pels promotors indiquen la pobra presència de comunitats faunístiques amb escàs valor ambiental, de caràcter antropòfil, i amb ampli espectre d'adaptació. L'actuació es troba en zona de protecció d'avifauna contra la col·lisió i electrocució, havent d'aplicar, si escau, les corresponents mesures de protecció que dicta la normativa per a la línia aèria d'evacuació. Per a la reparació en la qualitat de l'hàbitat perdut per a alimentació o nidificació d'avifauna, l'SGMNEA proposa mantindre les parcel·les amb els cultius o vegetació forestal existents en totes aquelles zones possibles de les parcel·les cadastrals, així com arrendar o adquirir parcel·les de cultiu, amb la intenció de mantindre cultius que permeten el desenvolupament d'un ecosistema que aporte hàbitat a les espècies afectades, almenys en una proporció del 25 % de la superfície afectada.  
  
El projecte contempla que durant la fase d'explotació es durà a terme un pla de seguiment de les plantacions realitzades, proporcionant i reposant les manques necessàries. Així mateix, en la mateixa fase, es durà a terme un pla de seguiment de poblacions d'aus presents en la zona, almenys durant els primers 2-3 anys.  
Com a afecció principal durant la fase d'implantació es procedirà al desbrossament i rebuig de la vegetació present durant la implantació dels seguidors solars. L'EsIA contempla mesures correctores de caràcter general per a mitigar els efectes de la generació de pols, soroll, així com per al control d'abocaments i aigües residuals.  
Com a mesures correctores encaminades a mantindre la coberta natural del terreny i d'acord amb les mesures establides en l'EsIA, s'evitarà la compactació del sòl i no s'utilitzaran herbicides ni pesticides, minimitzant les fonamentacions i conservant al màxim la coberta vegetal, mantenint la vegetació natural en els marges de la planta i carrers intermedis entre files de panells solars. Açò, al seu torn, permet mantindre l'hàbitat d'espècies de fauna que utilitzen la zona per a alimentar-se i reduirà el risc d'erosió del terreny.  
Es garantirà la permeabilitat del clos de tipus cinegètic de malla nuada, adequat per al pas de fauna de xicoteta grandària, el qual disminueix l'efecte barrera que poguera causar la infraestructura, manca d'elements tallants o punxants com filferros d'arç o similars que puguen danyar la fauna. Disposarà de plaques visibles de senyalització com a dissuassives visuals per a evitar col·lisió de l'avifauna.  
  
Així mateix, les fonamentacions en l'àmbit del projecte són mínimes i aniran clavades, preperforades o amb micropilotació, segons les necessitats del terreny, amb la qual cosa s'evitarà l'excessiva compactació del sòl en l'àrea. D'igual manera, després de finalitzar les obres de construcció es descompactaran aquelles zones compactades pel pas de la maquinària i s'empraran materials de la zona per a conformar els camins interiors de la planta, i no s'utilitzaran materials que segellen o impermeabilitzen el sòl.  
Las centrals fotovoltaiques, per les seues característiques i funcionament, no tenen associat un consum rellevant d'aigua durant la seua execució i funcionament. Durant les obres s'adoptaran mesures preventives per a evitar abocaments accidentals com habilitar zones de manteniment i apilament de maquinària, equips i residus generats. Les aigües residuals que puguen generar-se en l'obra seran recollides en fossa estanca per a la seua posterior retirada i gestió per part de gestor autoritzat mitjançant l'ús de banys químics. El projecte indica que la neteja de les plaques solars en fase d'operació i manteniment es realitzarà mitjançant aigua emmagatzemada en depòsits o bé mitjançant maquinària específica per a aquesta tasca.  
Segons l'inventari de la Direcció General del Patrimoni Cultural Valencià, no s'han identificat en l'àmbit afectat per l'actuació i el seu entorn més pròxim (200 m) elements del patrimoni cultural inventariats ni jaciments arqueològics. L'informe de la Direcció General de Patrimoni indica que s'haurà d'incloure la presència d'un tècnic/a paleontòleg/oga per a fer les tasques de control en els moviments de terres sobre materials del Miocé.  
Segons els elements que conformen la central, no es preveu ocupació de l'amplària legal de les vies pecuàries existents (Canyada Reial de Extremadura i vereda de termes).  
La generació de residus té major entitat en la fase de construcció. Els residus generats en aquesta fase seran entregats a gestor autoritzat, i seran gestionats conforme a la normativa aplicable, especialment els perillosos. L'execució de la central no comporta moviments de terres de gran entitat, ja que s'adaptarà, en la mesura que siga possible, a la topografia existent, principalment amb neteja i desbrossament del terreny; serà en la parcel·la on estarà situada la subestació on es faran tasques de desmunt i terraplé, per a aconseguir el seu anivellament.  
  
Respecte a les instal·lacions fotovoltaiques pròximes, es presenta una valoració de sinergies en l'EsIA, on s'indica que al sud de l'actuació projectada es troba (a 220 m de distància aproximadament, segons el visor de la IDEV), una instal·lació fotovoltaica d'unes 4,9 ha annexa a la CV-188, que és unes 10 vegades menor en superfície respecte de la que s'analitza en aquesta DIA, la ubicació de la qual es troba entre la CV-188 i la instal·lació solar que és objecte d'aquesta DIA. En aquest estudi, es presenta un pla de visibilitats i es destaca la no visibilitat de la planta solar des de la CV-188; no s'esperen efectes sinèrgics negatius. Així mateix, conclou indicant que l'actuació no és visible des dels punts principals d'observació, i queda immersa dins de la trama paisatgística circumdant.  
S'ha realitzat un estudi d'integració paisatgístic, el qual ha sigut complementat per informes tècnics de resposta als informes emesos pel Servei d'Infraestructura Verda i Paisatge. Entre les mesures a adoptar es proposa mantindre i cuidar la vegetació existent de pins, llentiscles, coscolles, etc. perquè actue de pantalla visual, en el límit de les parcel·les amb el camí de Sant Gils, amb la finalitat d'aconseguir una millor integració paisatgística en l'entorn; es permetrà el creixement de la vegetació autòctona, sense cap tractament fitosanitari o abonat artificial. D'aquesta manera, s'evita la pèrdua de sòl per erosió, es redueix la generació de pols en la instal·lació i es crea un biòtop que puga albergar una comunitat natural similar a l'existent. La resta de mesures correctores de caràcter paisatgístic seran les indicades en l'estudi d'integració paisatgística, així com en l'informe sol·licitat en matèria d'infraestructura verda i paisatge. En l'estudi s'ha desenvolupat una valoració de la integració visual de la planta des de diferents punts d'observació la qual ha donat com a resultat que per les característiques del relleu de la zona, la vegetació que envolta les vies de comunicació, no són previsibles impactes visuals significatius per als observadors de l'entorn, i aquests són nuls per a les vies CV-188, camí de Sant Gils, i lleus per a la Canyada Reial d'Extremadura.  
El programa de vigilància ambiental de l'EsIA proposa la implantació d'un pla de seguiment en el qual es comprove que les obres es realitzen d'acord amb el projecte i que s'assegure el compliment de la normativa ambiental, així com les mesures preventives, correctores i els requisits establits en la DIA i en resolucions complementàries. Addicionalment, serà objecte del programa tractar de mantindre dins d'uns límits la inevitable modificació del medi com a resultat de les actuacions realitzades per a la posada en pràctica del projecte.  
  
Després de la vida útil del projecte, es procedirà al desmantellament dels panells i cablejat elèctric, i a la restauració dels accessos i dels factors biòtics i abiòtics afectats. Per a això el projecte acompanya un estudi de desmantellament amb pressupost. La gestió dels panells fotovoltaics es realitzarà amb un gestor autoritzat de residus d'aparells elèctrics i electrònics.  
Consideracions jurídiques  
El projecte constitueix un supòsit d'avaluació d'impacte ambiental ordinària, de conformitat amb l'article 7 de la Llei 21/2013, de 9 de desembre, en concordança amb l'epígraf 2.g de l'annex I del Decret 162/1990, de 15 d'octubre.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribueix a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Por tot el que antecedeix, a proposta del Servei d'Avaluació d'Impacte Ambiental, fent ús de les atribucions que ostente, resolc,  
  
Primer  
Respecte del Projecte de planta solar fotovoltaica Duquesa Solar de 29,99 MWp, promogut per Sonnedix España Solar Energy, SL, en el terme municipal de l'Alcora i Onda (Castellón), es proposa formular la present declaració d'impacte ambiental, en la qual s'estableixen les condicions ambientals, incloses les mesures preventives, correctores i compensatòries, que resulten de l'avaluació ambiental practicada i s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, sense perjudici de la prèvia obtenció de les autoritzacions sectorials que li siguen aplicables.  
Atesos els antecedents i fonaments de dret exposats es resolen les condicions del projecte i mesures preventives, correctores i compensatòries dels efectes adversos sobre el medi ambient, que s'estableixen en els següents termes:  
1. Condicions al projecte.  
i) Condicions generals  
(1). El promotor haurà de complir totes les mesures preventives i correctores contemplades en l'EsIA, el projecte tècnic i altra documentació que consta en l'expedient i les acceptades després de la informació pública, o contingudes en la informació complementària, en allò que no contradiguen el que s'estableix en la present resolució.  
(2) Es recorda el compliment de tota la legislació rellevant que li siga aplicable, i que afecte els elements del medi recollits en la present resolució.  
(3) En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius.  
(4) En relació amb el risc d'inundació, la instal·lació de la planta solar es considera compatible, condicionada a la implantació de les mesures correctores establides encaminades a millorar les condicions de recàrrega d'aqüífers i altres determinacions de l'òrgan competent en matèria de gestió territorial.  
(5) De conformitat amb els informes emesos per la DGMNEA, es garantiran les mesures de reparació en la qualitat de l'hàbitat perdut per a alimentació o nidificació d'avifauna. Així mateix, per a disminuir l'afecció sobre el terreny forestal i millorar la integració paisatgística de la instal·lació, de conformitat amb els informes en matèria de medi natural i de paisatge, no es col·locaran mòduls solars en les parcel·les 82, 83, 84, 85, 86, 92, 107, 108, 123 del polígon 1 i parcel·les 1, 3, 6, 7, 16, 22, 37, 38, 40, 41, 42 del polígon 2 del TM d'Onda, així com les parcel·les 114/subparcel·la a i parcel·la 138/subparcel·la b del polígon 34 i parcel·les 157, 159, 160 i 161 del polígon 35 del terme municipal de l'Alcora. Així mateix, s'executarà la instal·lació prenent les mesures necessàries per a la conservació dels murs de pedra existents en les parcel·les. Així mateix, per a la tala i arrancada o desarrelament d'oliveres i garroferes en l'àmbit del PORN de la Serra d'Espadà, de conformitat amb la seua normativa específica, s'haurà de comptar amb autorització.  
(6) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de l'òrgan indicat, de manera immediata, i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
(7) Es disposarà de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, s'establiran les zones de recollida de residus, i no es farà apilament d'aquests en zones amb pendents elevats i perillositat d'inundació.  
(8) Durant l'execució i explotació de la planta, així com en la fase de desmantellament, atesa la proximitat a sòl forestal, s'adoptaran les prescripcions de l'annex IX del Decret 91/2023, de 22 de juny, del Consell, relatiu a prevenció d'incendis.  
(9) L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
(10) S'hauran d'implementar les mesures d'integració proposades en l'estudi d'integració paisatgística aportat i les establides per l'òrgan competent en matèria de paisatge. Aquestes mesures i condicions s'hauran d'incorporar al projecte d'execució en la memòria, plans i pressupost, per a la seua execució real i efectiva i verificades en fases posteriors de la tramitació per l'òrgan substantiu, prèviament a l'autorització d'explotació.  
(11) L'emissió de l'autorització administrativa de tancament definitiu de la central obligarà el promotor al desmantellament d'aquesta en els termes definits en el pla aportat.  
iii) Condicions al programa de vigilància ambiental (PVA)  
(12) Les accions incloses en el programa de vigilància i seguiment ambiental hauran de documentar-se a l'efecte d'acreditar l'adopció i execució de les mesures preventives i correctores proposades, i la comprovació de la seua eficàcia. La documentació estarà a la disposició de les autoritats competents.  
(13) S'inclouran al PVA les mesures corresponents derivades dels informes sol·licitats. En particular, s'inclourà el seguiment d'aus, enviant anualment al servei competent en matèria de biodiversitat els resultats, amb la finalitat d'avaluar i adaptar les mesures correctives amb comprovació de la seua eficàcia o la necessitat de modificar-les.  
  
Segon  
Conforme amb el que es preveu en l'article 41 de la Llei 21/2013, de 9 de desembre:  
a. Ordenar la publicació de la present declaració d'impacte ambiental en el Diari Oficial de la Generalitat Valenciana així com en la seu electrònica.  
b. La present declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 28 de setembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»